Jacob Cats

Jacob Cats (født 10. november 1577 i Brouwershaven i Zeeland, død 12. september 1660 i Zorgvliet, Nederlandene) var en nederlandsk digter.

Liv og gerning 
Allerede i sin skoletid skrev han vers, først på latin, senere under påvirkning af en skolekammerat på sit modersmål. 16 år gammel drog han til universitetet i Leiden, hvor han studerede jura. Sit studium afsluttede han i Frankrig med en doktorgrad, som han erhvervede i Orléans. Efter sin hjemkomst praktiserede han som advokat i forskellige byer og gjorde sig blandt andet bekendt ved sit vellykkede forsvar for en kvinde, som var anklaget for hekseri. 

I 1621 blev han næsten samtidig udnævnt til professor ved universitetet i Leiden og til syndikus i Middelburg; han valgte det sidste, men ombyttede det efter to års forløb for syndikatsembedet i Dordrecht. I 1636 blev han udnævnt til "storpensionær" (statsminister) ved Provinsen Hollands stænder, i 1648 til storseglbevarer. 

Han var flere gange medlem af gesandtskaber til England. 

I 1652 nedlagde han alle offentlige hverv og tilbragte sine sidste dage på sit landsted, Sorgvliet, mellem Haag og Scheveningen.

Mindesmærke 
I hans fødeby blev der i 1829 rejst et mindesmærke for ham.

Forfatterskab 
Til trods for sit stærkt bevægede liv og sine mange offentlige hverv fandt Cats dog tid til at udfolde en omfangsrig produktion og efterlod sig talrige værker. 

Hans hovedværk er: "Houwelick" (Ægteskabet) i 1625, (dansk oversættelse Houwelijk ved G. Terckelsen, 1675), der er delt i 6 afsnit: "Den unge Pige", "Jomfruen", "Bruden", "Moderen", "Matronen" og "Enken". Allerede titlerne viser, hvilken slags emner forfatteren med særlig forkærlighed beskæftiger sig med. Han maler ikke, han ræsonnerer over livsforhold og mennesker med en vis tør, fornuftig logik, ofte med et smil. Al patos ligger hans bestandig-borgerlige temperament fjernt. 

Det lykkedes ham at ramme sine landsmænds smag og tone i den grad, at han opnåede en popularitet som næppe nogen anden nederlandsk digter, og mange af hans vers blev allemands eje. Denne popularitet har holdt sig næsten til nyeste tid. 

Den første samlede udgivelse af hans værker udkom i Amsterdam i 1655, en nyere i Schiedam i 1873. I sit 82. år forfattede han sin selvbiografi på vers; den udkom dog først i 1709.

Bibliografi 
 1593 - Carmen in laudem doctissimi & eximij juvenis Iohannis Antonii Amstelrodamensis
 1595 - Ode epithalamia in nuptias nobilissimi iuvenis Galeni van-der-Laen ac generosae virginis Franciscae ab Hemstede
 1598 - Disputatio de actionibus, compilata quasi per Saturam ex. Tit. Inst. De Actionibus
 1618 - Proteus of Sinne- en minnebeelden
 1620 - Self-stryt
 1625 - Houwelick 
 1632 - Spiegel van den ouden en nieuwen tyt
 1637 - Trou-ringh ( 's Werelts begin, midden, eynde, besloten in den Trou-ringh), digt i fire dele, efterfølger af Houwelick. Del I inkluderer bland andet Adam en Eva, del II Crates en Hipparchia, del III Emma og Eginard, under titlen De man-dragende Maeght. I dette del står det berømte Het Spaens Heydinnetje. Anden oplag blev udgivet i 1638.
 1655 - Alle de wercken van Jacob Cats (genoptrykt i 1658 og 1665) 
 1655 - Koninglyke herderinne, Aspasia 
 1655 - Ouderdom, buyten-leven en hof-gedachten op Sorghvliet
 1656 - Doodkiste voor den levendige 1659 - Twee- en tachtig-jarig leeven''

Litteratur 
 Ipsen, A.: 

Digtere fra Nederlandene

Nederlændere i 1500-tallet
Nederlændere i 1600-tallet